Profesorii italieniști ai FLLS participă la cea de-a XVI-a ediție a Târgului de Carte „Bookfest”. Italia, invitat de onoare al Bookfest 2023

În perioada 24-28 mai 2023 are loc cea de-a XVI-a ediție a Salonului Internațional de Carte „Bookfest”, la Complexul Expozițional Romexpo din București, țara invitată de onoare a târgului fiind Italia. 
Cu această ocazie, profesorii italieniști ai Facultății de Limbi și Literaturi Străine a Universității din București participă în calitate de specialiști în Literatura și Limba Italiană și în calitate de traducători la numeroase evenimente din programul Italiei și din programul editurilor românești care publică scriitori italieni. 
Pe toată durata târgului, publicul din România poate cunoaște la Standul Italiei scriitori italieni de primă însemnătate, inclusiv trei câștigători ai Premiului Strega pentru literatură: Melania Mazzucco, care va fi prezentată de Laura Napolitano, directoarea Institutului Italian de Cultură din București, Helena Janeczek care, alături de scriitoarea Andeea Simionel va fi pezentată de Federica Manzon și Nicola Lagioia, care va dialoga cu Mircea Cărtărescu și Bruno Mazzoni. 
Programul evenimentului a debutat miercuri, 24 mai, cu prezentarea cărții profesorului emerit al Universității „Roma Tre”, Francesco Guida, Cealaltă jumătate a Europei. De la Primul Război Mondial până în zilele noastre, lucrare tradusă de Aurora Firța-Marin.
Vineri, 26 mai, este programată o discuție despre noul Dicționar Hoepli român-italian și italian-român semnat de Valentina Negrițescu, la care participă Marco Sbrozi, Rodica Zafiu, Roxana Utale și Bruno Mazzoni. 
Tot în a treia zi a Târgului de Carte „Bookfest”, publicul participant va afla povestea „Colecției Biblioteca italiană” înființată și coordonată de Smaranda Elian, în cadrul căreia profesorii colectivului de Limba și Literatura Italiană de la FLLS au semnat numeroase traduceri și îngrijiri ale unor opere italiene de primă însemnătate: Oana Sălișteanu (traducerea poeziilor lui Guido Cavalcanti), Corina Anton (traducerea și îngrijirea volumului Nuvela italiană din Renaștere), Anamaria Gebăilă (traducerea dezbaterii despre iubire Asolanii de Pietro Bembo), Roxana Utale (îngrijirea, alături de Smaranda Elian, a operelor lui Carlo Goldoni, volumele I și II), Miruna Bulumete (îngrijirea volumului Luigi Pirandello, Nuvele pentru un an), Smaranda Elian și Oana Boșca-Mălin (recentul volum de eseuri Provocarea labirintului ce conține eseuri de Italo Calvino, volum pe care cele două profesoare îl vor prezenta sâmbătă, 27 mai, la Standul Italiei alături de Lidia Bodea și Bruno Mazzoni), Aurora Firța-Marin (traducerea poeziilor lui Giorgio Caproni).
Programul Târgului de carte este disponibil pe site-ul Salonului Internațional de Carte „Bookfest”. De asemenea, o sinteză a prezenței italiene la ediția din anul 2023 a Salonului Internațional de Carte „Bookfest”, realizată de Revista Observator Cultural, poate fi consultată aici. 
